**Riipukset** (ransk. *Les Valseuses*) on vuonna 1974 ensi-iltansa saanut Bertrand Blierin ohjaama ranskalainen road movie -tyylinen eroottisesti latautunut musta draamakomediaelokuva, jonka pääosia näyttelevät Gérard Depardieu, Miou-Miou ja Patrick Dewaere. Elokuvan alkuperäinen nimi *Les Valseuses* on ranskankielinen slangi-ilmaus kiveksille, joihin myös elokuvan suomenkielinen nimi *Riipukset* viittaa. *Riipukset* perustuu Blierin omaan samannimiseen romaaniin *Les Valseuses* (1972), jonka pohjalta Blier itse ja Philippe Dumarçay sovittivat elokuvan käsikirjoituksen. Paul Claudon oli elokuvan tuottajana.

Juoni
-----

**Varoitus:  Seuraava kirjoitus paljastaa yksityiskohtia juonesta.**
Ympäri Ranskaa päämäärättömästi matkustavat Jean-Claude ja Pierrot (Gérard Depardieu ja Patrick Dewaere) ovat nuoria pikkurikollisia, joita tyrehtymätön sukupuolinen halu ajaa ahdistelemaan lähes kaikkia näköpiiriin osuvia naisia iästä riippumatta. Rahat ajelehtivaan elämäntyyliin he saavat lähinnä ryöstelyllä, ja paikasta toiseen siirtyminen hoituu varastamalla jokin ajoneuvo. Kolmanneksi pyöräksi parivaljakkoon liittyy kauneussalongissa työskentelevä Marie-Ange (Miou-Miou). Onnettomien yhteensattumien takia kolmikko joutuu etsintäkuulutetuksi murhasta, jota he eivät tehneet.

**Juonipaljastukset päättyvät tähän.**

Näyttelijät
-----------

|  |  |  |
| --- | --- | --- |
|  Gérard Depardieu  | … |  Jean-Claude
  |
|  Miou-Miou  | … |  Marie-Ange
  |
|  Patrick Dewaere  | … |  Pierrot
  |
|  Christian Alers  | … |  Henri
  |
|  Brigitte Fossey  | … |  nainen kiskobussissa
  |
|  Michel Peyrelon  | … |  tohtori Bruno
  |
|  Jacques Chailleux  | … |  Jacques Pirolle
  |
|  Eva Damien  | … |  tohtorin vaimo
  |
|  Dominique Davray  | … |  Suzanne / Ursula
  |
|  Isabelle Huppert  | … |  Jacqueline
  |
|  Marco Perrin  | … |  vartija
  |
|  Jeanne Moreau  | … |  Jeanne Pirolle
  |
|  Gérard Boucaron  | … |  Carnot
  |

Tuotanto
--------

*Riipukset*-elokuvan kuvaukset alkoivat 16. elokuuta 1973 ja päättyivät 24. lokakuuta 1973. Elokuvan kuvauspaikkoina olivat Ranskassa Valencen kaupunki Drômessa, Guilherand-Grangesin kunta Ardèchessa, Rouenin kaupunki Seine-Maritimessa, Col d’Izoardin sola Hautes-Alpesissa, Cucqin ja Le Touquet-Paris-Plagen kunnat Pas-de-Calais’issa, Caenin kaupunki ja Luc-sur-Merin kunta Calvadosissa ja Veuvey-sur-Ouchen ja Beaunen kunnat sekä Thorey-sur-Ouchen kunnan Pont-d’Ouchen kylä Côte-d’Orissa. Elokuvan tuotantoyhtiöinä olivat C.A.P.A.C. S. N. Prodis ja UPF.

Julkaisu ja vastaanotto
-----------------------

*Riipukset* sai ensi-iltansa Ranskassa 20. maaliskuuta 1974 ja Suomessa 7. maaliskuuta 1975. Elokuvan teatterilevittäjinä olivat Ranskassa S. N. Prodis ja Suomessa Magna-Filmi. Elokuva keräsi Ranskassa teatterikierroksensa aikana 5 726 031 katsojaa ja oli vuoden 1974 toiseksi katsotuin elokuva *Emmanuellen* (8 893 996 katsojaa) jälkeen. Elokuva oli Suomessa 39. katsotuin elokuva 45 742 hengen katsojamäärällään vuonna 1975.

Ilmestyessään *Riipukset* herätti kohua ja sai lähinnä kielteisen vastaanoton sen ajan elokuvakriitikoilta, jotka kutsuivat elokuvaa niin häpeälliseksi, moraalittomaksi, järkyttäväksi kuin syvästi šokeeraavaksikin, mutta ajan kuluessa kritiikki on hellittänyt. Rotten Tomatoes -sivuston mukaan 86% kriitikoista on antanut elokuvalle positiivisen arvosanan 6,9/10 keskiarvolla. Keräys perustuu seitsemään arviointiin. 3 605 käyttäjästä 86% on antanut elokuvalle positiivisen arvosanan 3,9/5 keskiarvolla. Internet Movie Databasen 6 503 käyttäjää on antanut elokuvalle keskiarvon 7,4/10. *Chicago Sun-Timesin* elokuvakriitikko Roger Ebert antoi elokuvalle ainoastaan yhden tähden neljästä vuonna 1974 julkaistussa arvostelussaan.

*Riipukset* julkaistiin ensimmäisen kerran DVD:lle Ranskassa 25. toukokuuta 1999. Elokuva julkaistiin DVD:lle Yhdysvalloissa 22. tammikuuta 2002 ja blu-raylle 1. marraskuuta 2011, jolloin julkaistiin myös uusi DVD-julkaisu.

Uudelleenfilmatisointi
----------------------

Vuonna 2017 saa ensi-iltansa *Riipukset*-elokuvan yhdysvaltalainen uudelleenfilmatisointi *Going Places*, jonka pääosia näyttelevät John Turturro, Bobby Cannavale ja Audrey Tautou. *Going Places* on samalla myös elokuvan *Big Lebowski* (1998) spin-off.

Lähteet
-------

1. 1 2 3 4  Valseuses, Les (1974) *elonet.fi*. Elonet. Viitattu 21.5.2017. (suomeksi)
2. 1 2 3 4 5  LES VALSEUSES *allocine.fr*. AlloCiné. Viitattu 21.5.2017. (ranskaksi)
3. 1 2  Going Places (1974) *allmovie.com*. Allmovie. Viitattu 21.5.2017. (englanniksi)
4. ↑  Valseuse definition, valseuse meaning *dictionary.reverso.net*. Reverso Dictionary. Viitattu 21.5.2017. (englanniksi)
5. ↑  Les valseuses (1974) :: Going Places *elitisti.net*. Elitisti. Viitattu 21.5.2017. (suomeksi)
6. 1 2 3 4 5 6  Les Valseuses (1973) Bertrand Blier *cinema.encyclopedie.films.bifi.fr*. Ciné-Ressources. Viitattu 21.5.2017. (ranskaksi)
7. 1 2  Les valseuses (1974) *imdb.com*. Internet Movie Database. Viitattu 21.5.2017. (englanniksi)
8. ↑  Les tournages en Côte-d'Or *.bienpublic.com*. Bien Public.  Arkistoitu 27.4.2017. Viitattu 21.5.2017. (ranskaksi)
9. 1 2 3  LES VALSEUSES *jpbox-office.com*. JP’s Box-Office. Viitattu 21.5.2017. (ranskaksi)
10. ↑  Suomen katsotuimmat elokuvat vuonna 1975 *elokuvauutiset.fi*. Elokuvauutiset. Viitattu 21.5.2017. (suomeksi)
11. ↑  Les Valseuses tourné en Bourgogne (1974) de Bertrand Blier *francescax8.unblog.fr*. Francescax8. Viitattu 21.5.2017. (ranskaksi)
12. 1 2 3 4  GOING PLACES (LES VALSEUSES) (1974) *rottentomatoes.com*. Rotten Tomatoes. Viitattu 21.5.2017. (englanniksi)
13. ↑  GOING PLACES *rogerebert.com*. Roger Ebert. Viitattu 21.5.2017. (englanniksi)
14. ↑  Höpöheinän ystävien kulttiklassikko The Big Lebowski saa epävirallista jatkoa *rumba.fi*. Rumba. Viitattu 21.5.2017. (suomeksi)
15. ↑  "SE RÄJÄYTTI HEIDÄN TAJUNTANSA" – THE BIG LEBOWSKI -SPINOFF SAI COEN-VELJESTEN HYVÄKSYNNÄN *episodi.fi*. Episodi. Viitattu 21.5.2017. (suomeksi)

Aiheesta muualla
----------------

* *Riipukset* Internet Movie Databasessa. (englanniksi)
* *Riipukset* Elonetissä.
* *Riipukset* AllMoviessa. (englanniksi)
* *Riipukset* AlloCinéssä (ranskaksi)
* *Riipukset* UniFrancessa (ranskaksi)
* *Riipukset* JP’s Box-Officessa (ranskaksi)
* *Riipukset* Rotten Tomatoes -sivustolla (englanniksi)